ટીમ ઈન્ડિયાના ફાસ્ટ બોલર મોહમ્મદ શમીનું લગ્નજીવન ખોરંભે ચડી ગયું છે. એની ભૂતપૂર્વ મોડેલ પત્ની હસીન જહાંએ શમી પર વ્યભિચાર, ધાકધમકી, અત્યાચાર અને ભ્રષ્ટાચારના આરોપ મૂક્યા છે અને પોલીસમાં ફરિયાદ પણ નોંધાવી છે. હસીન જહાંએ જાહેરમાં આરોપ મૂક્યો છે કે શમીને ઘણી છોકરીઓ સાથે અનૈતિક સંબંધો છે અને એ આખી-આખી રાત છોકરીઓ સાથે ફેસબુક પર ચેટિંગ કરતો હોય છે. હસીન જહાંએ પોતાના દાવાના ટેકામાં શમીના ફોનના અમુક સ્ક્રીનશોટ્સ પોતાના ફેસબુક પેજ પર શેર કર્યા છે. જેમાં શમી અને કેટલીક છોકરીઓ સાથેની ચેટ જોવા મળી છે. શમીએ પત્નીએ કરેલા આરોપોને નકારી કાઢ્યા છે અને કહ્યું છે કે પોતાની વિરુદ્ધ હસીનને કોઈક ચડાવી રહ્યું છે. શમીએ કહ્યું છે કે આ કિસ્સામાં સત્તાવાળાઓએ વ્યાપક તપાસ કરાવવી જોઈએ.